 አማዞን የአለማችን እጅግ ከፍተኛ ዋጋ ያለው ኩባንያ ሆኗል 
 አጠቃላይ የሃብት መጠኑ 810 ቢሊዮን ዶላር ያህል የደረሰው ታዋቂው የአሜሪካ የኤሌክትሮኒክ ግብይት ኩባንያ አማዞን፤ በአለማችን እጅግ ከፍተኛ ዋጋ ያለው ቁጥር አንድ ኩባንያ መሆኑን ሲኤንኤን ዘግቧል፡፡በአማዞን ኩባንያ ውስጥ የ16 በመቶ ድርሻ ያላቸው ዋና ስራ አስፈጻሚው ጄፍ ቤዞስ አጠቃላይ የሃብት መጠን 135 ቢሊዮን ዶላር መድረሱንና የወቅቱ የአለማችን ቁጥር አንድ ቢሊየነር መሆናቸውንም ዘገባው ገልጧል፡፡የሃብት መጠኑን በአመቱ በ10 በመቶ ያህል ከፍ ያደረገውንና በአፕል ተይዞ የነበረውን የአንደኛነት ደረጃ የተረከበውን አማዞን ተከትሎ በሁለተኛ ደረጃ ላይ የተቀመጠው ማይክሮሶፍት ነው ያለው ዘገባው፤ የኩባንያው አጠቃላይ የሃብት መጠን 790 ቢሊዮን ዶላር መድረሱንም አመልክቷል፡፡ጎግል አልፋቤት በ750 ቢሊዮን ዶላር የሶስተኛነትን ደረጃን ሲይዝ፣ አጠቃላይ የሃብት መጠኑ 1.1 ትሪሊዮን ዶላር የደረሰ ቀዳሚው የአለማችን ኩባንያ ሆኖ አለምን አጀብ ሲያሰኝ የነበረው አፕል በበኩሉ፣ በ2018 የሃብት መጠኑ 35 በመቶ ያህል ቀንሶ 710 ቢሊዮን ዶላር በመድረሱ የ4ኛ ደረጃ ላይ መቀመጡ ተነግሯል።